62019TO0627(01)_RES
Kawża T‑627/19
(pubblikazzjoni ta’ estratti)
Harry Shindler et
vs
Il‑Kummissjoni Ewropea
Digriet tal-Qorti Ġenerali (L-Għaxar Awla) tal‑14 ta’ Lulju 2020
“Rikors għal nuqqas li tittieħed azzjoni u għal annullament – Spazju ta’ libertà, sigurtà u ġustizzja – Ħruġ tar-Renju Unit mill-Unjoni Ewropea – Talbiet għal adozzjoni ta’ deċiżjoni għaż-żamma taċ-ċittadinanza Ewropea ta’ ċerti ċittadini tar-Renju Unit u ta’ deċiżjoni dwar diversi miżuri relatati mad-drittijiet taċ-ċittadini tar-Renju Unit – Teħid ta’ pożizzjoni mill-Kummissjoni – Assenza ta’ talba li tittieħed azzjoni – Rifjut li tiġi adottata deċiżjoni għaż-żamma taċ-ċittadinanza Ewropea ta’ ċerti ċittadini tar-Renju Unit – Assenza ta’ interess ġuridiku – Rikors manifestament inammissibbli”
Rikors għal nuqqas li tittieħed azzjoni – Nuqqas – Kunċett – Astensjoni milli tittieħed azzjoni – Att li ma jagħtix sodisfazzjon – Esklużjoni
(Artikolu 265 TFUE)
(ara l-punt 28)
Rikors għal nuqqas li tittieħed azzjoni – Persuni fiżiċi jew ġuridiċi – Kundizzjonijiet għall-ammissibbiltà – Sejħa għal teħid ta’ azzjoni minn qabel – Assenza ta’ teħid ta’ pożizzjoni tal-istituzzjoni – Locus standi – Kundizzjonijiet ta’ natura kumulattiva – Inammissibbiltà tar-rikors fil-każ li waħda biss minn dawn il-kundizzjonijiet ma tkunx issodisfatta
(Artikolu 265 TFUE)
(ara l-punt 32)
Rikors għal nuqqas li tittieħed azzjoni – Intimazzjoni lill-istituzzjoni – Assenza – Inammissibbiltà
(it-tieni paragrafu tal-Artikolu 265 TFUE)
(ara l-punt 35)
Rikors għal annullament – Persuni fiżiċi jew ġuridiċi – Interess ġuridiku – Neċessità ta’ interess reali u attwali – Rikors li jista’ jagħti benefiċċju lir-rikorrent – Assenza – Inammissibbiltà
(ir-raba’ paragrafu tal-Artikolu 263 TFUE)
(ara l-punt 47)
Rikors għal annullament – Persuni fiżiċi jew ġuridiċi – Interess ġuridiku – Annullament li jista’ jwassal biss għal deċiżjoni ġdida identika fuq il-mertu – Assenza ta’ interess
(Artikolu 263 TFUE)
(ara l-punti 48, 49)
Sunt
Fit‑23 ta’ Ġunju 2016, iċ-ċittadini tar-Renju Unit tal-Gran Brittanja u l-Irlanda ta’ Fuq ivvotaw f’referendum favur il-ħruġ tal-pajjiż tagħhom mill-Unjoni Ewropea. Fid‑29 ta’ Marzu 2017, ir-Renju Unit innotifika lill-Kunsill Ewropew bl-intenzjoni tiegħu li joħroġ mill-Unjoni skont l-Artikolu 50(2) TUE. Sussegwentement, il-Kunsill Ewropew, bi ftehim mar-Renju Unit, adotta diversi deċiżjonijiet (
1
) li jestendu t-terminu, previst mill-Artikolu 50(3) TUE, li fi tmiemu t-Trattati kellhom jieqfu milli japplikaw għar-Renju Unit fin-nuqqas ta’ ftehim li jistipula l-modalitajiet għall-ħruġ tiegħu. Skont l-Artikolu 1 tad-Deċiżjoni 2019/584, dan it-terminu kellu jiskadi, bħala prinċipju, fil‑31 ta’ Ottubru 2019.
Fil‑31 ta’ Lulju 2019, diversi ċittadini tar-Renju Unit residenti fl-Italja jew fi Franza (iktar ’il quddiem ir-“rikorrenti”) bagħtu ittra lill-Kunsill Ewropew u lill-Kunsill tal-Unjoni Ewropea. Fl‑1 ta’ Awwissu 2019, huma bagħtu ittra, essenzjalment identika, lill-Kummissjoni Ewropea. F’dawn l-ittri, ir-rikorrenti, b’mod partikolari, ġibdu l-attenzjoni tat-tliet istituzzjonijiet iċċitati iktar ’il fuq, fuq is-sitwazzjoni taċ-ċittadini tar-Renju Unit li jirrisjedu fi Stati Membri oħra minbarra r-Renju Unit u li bnew ħajja privata u tal-familja hemmhekk, billi talbuhom “konstatazzjoni tan-nuqqas li tittieħed azzjoni” li jirriżulta mill-“ommissjoni illegali tagħhom li ma jżommux iċ-ċittadinanza Ewropea tal-[imsemmija ċittadini]”. Barra minn hekk, huma stiednu lil dawn it-tliet istituzzjonijiet jieħdu, qabel il-ħruġ tar-Renju Unit mill-Unjoni previst fil‑31 ta’ Ottubru 2019, deċiżjoni għaż-żamma taċ-ċittadinanza Ewropea tal-istess ċittadini lil hinn mid-data ta’ dan il-ħruġ, u dan indipendentement mill-konklużjoni jew le ta’ ftehim li jistabbilixxi l-modalitajiet tal-imsemmi ħruġ. Permezz ta’ ittra ffirmata fil‑11 ta’ Settembru 2019, il-Kummissjoni wieġbet għall-ittra tal‑1 ta’ Awwissu 2019 (iktar ’il quddiem l-“ittra tal‑11 ta’ Settembru 2019”). F’din l-ittra, hija rrifjutat it-talba li taġixxi inkluża f’din l-ittra, billi rrilevat li t-Trattati ma kinux jippermettulha tieħu deċiżjoni bħal dik mitluba mir-rikorrenti.
Ir-rikorrenti għalhekk ippreżentaw rikors quddiem il-Qorti Ġenerali. Dan jinkludi, minn naħa, talbiet għal dikjarazzjoni ta’ nuqqas li tittieħed azzjoni bbażati fuq l-Artikolu 265 TFUE. Min-naħa l-oħra, huwa jinkludi talbiet li jitolbu l-annullament tar-“rifjut espliċitu tal-Kummissjoni [tal‑11] ta’ Settembru 2019 […] li tirrikonoxxi nuqqas li tittieħed azzjoni” li r-rikorrenti, fuq stedina tal-Qorti Ġenerali, ikklassifikaw bħala talbiet għal annullament ibbażati fuq l-Artikolu 263 TFUE.
Permezz tad-digriet tagħha tal‑14 ta’ Lulju 2020, il-Qorti Ġenerali ċaħdet ir-rikors tar-rikorrenti, wara li kkonstatat l-inammissibbiltà kemm tat-talbiet għal nuqqas li tittieħed azzjoni kif ukoll tat-talbiet għal annullament.
Fir-rigward ta’ dawn tal-aħħar, ir-rikorrenti kienu talbu lill-Qorti Ġenerali tannulla d-deċiżjoni li tinsab fl-ittra tal‑11 ta’ Settembru 2019, li permezz tagħha l-Kummissjoni kienet, essenzjalment, irrifjutat li tadotta deċiżjoni li żżomm, sa mill-ħruġ tar-Renju Unit mill-Unjoni u indipendentement mill-konklużjoni jew le ta’ ftehim li jistipula l-modalitajiet ta’ dan il-ħruġ, iċ-ċittadinanza Ewropea ta’ ċerti ċittadini tar-Renju Unit li, f’dak il-mument, ma għandhomx in-nazzjonalità ta’ Stat Membru tal-Unjoni. Insostenn ta’ dawn it-talbiet, ir-rikorrenti kienu ppreżentaw tliet motivi intiżi sabiex jikkontestaw it-telf taċ-ċittadinanza Ewropea minn dawn iċ-ċittadini.
Preliminarjament, il-Qorti Ġenerali vverifikat ex officio li r-rikorrenti kellhom interess li jinvokaw dawn it-tliet motivi. F’dan ir-rigward, hija fakkret li, skont ġurisprudenza stabbilita, minn naħa, rikorrent ma jistax ikollu interess leġittimu fl-annullament ta’ deċiżjoni li huwa diġà ċert li din tista’ biss tiġi kkonfermata mill-ġdid fir-rigward tiegħu u, min-naħa l-oħra, motiv ta’ annullament ikun inammissibbli għar-raġuni li l-interess ġuridiku ma jkunx preżenti f’sitwazzjoni fejn, jekk jitqies li huwa fondat, l-annullament tal-att ikkontestat fuq il-bażi ta’ dan il-motiv ma jkunx ta’ natura li jikseb sodisfazzjon għar-rikorrent. Għalhekk, rikorrent ma għandux interess li jitlob l-annullament ta’ deċiżjoni li tirrifjuta li taġixxi f’qasam partikolari abbażi ta’ motiv speċifiku fil-każ fejn l-istituzzjoni kkonċernata, f’kull każ, ma jkollha ebda kompetenza sabiex taġixxi f’dan il-qasam.
Sussegwentement, il-Qorti Ġenerali rrilevat li f’dan il-każ, fil-każ ta’ annullament tad-deċiżjoni inkluża fl-ittra tal‑11 ta’ Settembru 2019 abbażi tal-motivi invokati mir-rikorrenti, dawn tal-aħħar ikunu jistgħu jiksbu sodisfazzjon biss jekk il-Kummissjoni tadotta sussegwentement, hija stess, att vinkolanti li jżomm, sa mill-ħruġ tar-Renju Unit mill-Unjoni, iċ-ċittadinanza Ewropea ta’ ċerti ċittadini tar-Renju Unit.
F’dan ir-rigward, u wara li fakkret li, skont l-Artikolu 13(2) TUE, kull istituzzjoni għandha taġixxi fil-limiti tal-kompetenzi mogħtija lilha mit-Trattati, il-Qorti Ġenerali kkonstatat li ebda dispożizzjoni tat-Trattati jew tad-dritt sekondarju ma tawtorizza lill-Kummissjoni tadotta atti vinkolanti li għandhom l-għan li jattribwixxu ċ-ċittadinanza Ewropea lil ċerti kategoriji ta’ persuni. Din il-konstatazzjoni hija kkorroborata mill-fatt li din l-istituzzjoni għandha biss, bħala prinċipju, setgħa ta’ proposta konformement mal-Artikolu 17(2) TUE.
Għaldaqstant, il-Qorti Ġenerali ddikjarat li, indipendentement mill-kwistjoni dwar jekk il-ħruġ tar-Renju Unit mill-Unjoni setax iwassal jew le għat-telf taċ-ċittadinanza Ewropea miċ-ċittadini kollha tar-Renju Unit li ma jkollhomx, fil-mument tal-imsemmi ħruġ, in-nazzjonalità ta’ Stat Membru, il-Kummissjoni ma kellha, f’dan il-każ, ebda kompetenza sabiex tadotta att vinkolanti għaż-żamma, sa minn dan il-ħruġ, taċ-ċittadinanza tal-Unjoni ta’ ċerti kategoriji ta’ persuni u kienet obbligata tirrifjuta li tadotta l-att mitlub mir-rikorrenti. Minn dan isegwi li, fil-każ ta’ annullament tad-deċiżjoni inkluża fl-ittra tal‑11 ta’ Settembru 2019 abbażi tal-motivi invokati mir-rikorrenti, il-Kummissjoni tinsab f’sitwazzjoni ta’ nuqqas ta’ kompetenza manifesta u tista’ biss tieħu deċiżjoni ġdida ta’ rifjut li tadotta l-att mitlub minnhom. Għalhekk, il-Qorti Ġenerali ppreċiżat li, tali annullament ma jistax jagħti sodisfazzjon lir-rikorrenti, b’tali mod li dawn tal-aħħar ma għandhomx interess leġittimu li jinvokaw il-motivi ċċitati iktar ’il fuq.
Il-Qorti Ġenerali kkonkludiet li dawn il-motivi kellhom jiġu miċħuda bħala inammissibbli u, konsegwentement, li t-talbiet għal annullament, peress li ma jinkludu ebda motiv ammissibbli, kienu huma stess manifestament inammissibbli.
(
1
)	B’mod partikolari d-Deċiżjonijiet (UE) 2019/476 tat‑22 ta’ Marzu 2019 (ĠU 2019, L 80 I, p. 1), u (UE) 2019/584 tal‑11 ta’ April 2019 (ĠU 2019, L 101, p. 1).